– Jeg har intet hørt fra Olaf. Ikke engang et julekort, fastslog DF-profilen fredag i radioprogram. Men nu viser det sig, at EU’s antisvindelenhed i et år har rykket Messerschmidt for oplysninger flere gange

EU’s antisvindelenhed, Olaf, oplyser nu, at den i et år – og med flere rykkere – har forsøgt at få en redegørelse fra Dansk Folkepartis Morten Messerschmidt om de skandaleramte organisationer Meld og Feld.

Oplysningen bekræftes af Messerschmidts egen spindoktor, Erik Bjørn Møller.

Se også: Messerschmidts spindoktor: Vi vil ikke udlevere mere end nødvendigt

Ikke desto mindre hævdede Morten Messerschmidt så sent som i fredags i radioprogrammet ’Ugens Gæst’ på P1, at han intet havde hørt fra Olaf, der har efterforsket sagen i to år.

– Jeg har ikke hørt noget. Ikke engang et julekort, ikke en opringning. Nej, der har ikke været noget som helst, sagde Morten Messerschmidt for åben mikrofon.

Rasende tavshed

Til Ekstra Bladet forklarede Messerschmidt på grundlovsdag – altså i tirsdags – at han 'absolut intet' hørte fra Olaf.

– Der er rasende tavshed. Jeg har skrevet til dem, men de har ikke rigtig fundet anledning til at komme med noget, fastslog han.

Men på et pressemøde i Bruxelles i går forklarede Dominik Schnichels, der er leder for Olafs efterforskning, at virkeligheden er en helt anden. Messerschmidt har nemlig, ifølge Dominik Schnichels, modarbejdet efterforskningen.

– Vi har skriftligt udbedt os en redegørelse for et års tid siden. Og vi har rykket for svar adskillige gange, men vi har ikke fået den ønskede information, forklarede han efter et spørgsmål fra TV2.

Jeg hører ingenting

Morten Messerschmidt vil ikke interviewes af Ekstra Bladet om sagen. Men i P1-programmet – som blev sendt 1. juni i år – fastslog DF-politikeren flere gange, at Olaf slet ikke havde kontaktet ham.

– Jeg er endnu ikke blevet inviteret til at bidrage med noget. Jeg hører ingenting. Jeg har endda skrevet til dem og sagt, hvis der er noget jeg kan bidrage med ... jamen så er jeg rede, forklarede han og fortsatte:

– Men jeg har ikke modtaget nogen invitation endnu. Selvom jeg ikke hører noget som helst derovre fra, så går jeg da ud fra, de bedriver et eller andet. Jeg bidrager aktivt og positivt til (undersøgelsen, red.), så den kan få konkluderet, gerne så hurtigt som muligt.

Olaf: Passer ikke

Ifølge Olafs talsperson har man dog ’flere gange’ bedt om oplysninger fra Morten Messerschmidt.

– Men han har ikke givet os den information, som vi har bedt ham om, påpeger talspersonen.

Da Olaf normalt ikke kommenterer igangværende undersøgelser, vil hun ikke uddybe hvilke informationer, der er blevet efterspurgt.

Se også: Messerschmidt taget i EU-løgn

Se også: Dokumenter afslører Messerschmidt: Gav falsk forklaring om Espersen